Predkladacia správa

MF SR iniciatívne prehodnotilo uznesenia vlády SR z vecného, časového hľadiska a ich aktuálnosti, ktoré má v evidencii ako gestor, spolugestor a spoluzodpovedný pri plnení úloh. 

Vo svojej evidencii sleduje viac ako 800 úloh vydaných od 1.1.1995, z ktorých mnohé sa stali po prijatí  Programového vyhlásenia vlády SR v novembri 2002 naďalej neaktuálne, boli prijaté duplicitne, resp.  ich realizácia je zakotvená v právnom poriadku Slovenskej republiky.

Návrh na zrušenie a zmenu úloh obsahuje číslo, presný text úlohy z uznesenia, gestora jednotlivých uznesení na úrovni vlády, termín splnenia a dôvod na zrušenie alebo zmenu. 

Materiál nemá finančný, ekonomický, environmentálny vplyv a vplyv na zamestnanosť.

Bol predložený na pripomienkové konanie, v rámci ktorého sa k nemu vyjadrili povinné pripomienkujúce subjekty. Reakcie pripomienkujúcich subjektov sú spracované v časti „Vyhodnotenie pripomienkového konania“.

Z počtu pripomienok boli vyhodnotené 2 pripomienky ako „zásadné“. Obe neboli akceptované. Zásadná pripomienka MPSVR SR k odôvodneniu zrušenia uznesenia vlády SR č. 100 zo dňa 23.2.2000 nebola akceptovaná, pretože vláda medzitým zrušila predmetné uznesenie. Zásadná pripomienka MŽP SR vypustiť z textu návrh na zrušenie úlohy B.1 uznesenia vlády SR č. 1085 zo dňa 25.9.2002 – „zohľadniť skutočnosť, že záväzok Slovenských    magnezitových    závodov,   a. s.    Jelšava   za  geologický  prieskum vo výške 
113.962 845 Sk je odpustený“,  nebola akceptovaná.
MF SR nemôže realizovať predmetné uznesenie, t.j. odpustiť vyššie uvedený záväzok Slovenským magnezitovým závodom, pretože žiaden prípad v zmysle § 6a ods.5 zákona č. 278/1993 nenastal (viď str. 39 materiálu) a preto MF SR trvá na zrušení predmetného uznesenia, a teda splnení záväzku Slovenských magnezitových závodov, a.s. Jelšava podľa platnej zmluvy. K tejto pripomienke bolo uskutočnené dňa 22.4.2003 rozporové konanie medzi ministrom životného prostredia a štátnym tajomníkom Podstránskym, v rámci ktorého nedošlo k dohode.

Materiál sa predkladá s rozporom.